Administratīvajā aktā noteiktais termiņš patvaļīgās būvniecības radīto seku novēršanai ir administratīvā akta sastāvdaļa un tam ir materiāltiesiska daba, tādēļ uz to nav attiecināmas Administratīvā procesa likuma normas par procesuālo termiņu pagarināšanu. 

Sūdzība par iestādes atteikumu pagarināt administratīvā akta labprātīgas izpildes termiņu nav pārformulējama par pieteikumu.

Senāts šādā sastāvā: senators referents Ermīns Darapoļskis, senatores Diāna Makarova un Ieva Višķere

rakstveida procesā izskatīja [pers. A] blakus sūdzību par Administratīvās rajona tiesas tiesneša 2026.gada 29.janvāra lēmumu, ar kuru atteikts pieņemt [pers. A] pieteikumu.

Aprakstošā daļa

[1] Iesniedzēja [pers. A] 2025.gada 13.decembrī vērsās Jūrmalas valstspilsētas administrācijā ar lūgumu pagarināt Jūrmalas Būvvaldes 2023.gada 3.februāra lēmumā Nr. BIS-BV-5.12-2023-70 (405) „Par patvaļīgās būvniecības radīto seku novēršanu zemes gabalā ar kadastra Nr. [Numurs], [Adrese], Jūrmalā” (turpmāk – izpildāmais lēmums) noteikto labprātīgas izpildes termiņu līdz tiks izlemts strīds par palīgēku piederību.
Jūrmalas valstspilsētas administrācija 2026.gada 12.janvāra vēstulē Nr.1.1‑39/26N-106 informēja iesniedzēju, ka iestāde nemainīs administratīvajā aktā noteikto labprātīgas izpildes termiņu, jo iesniedzējai bija iespēja vairāk nekā trīs gadu laikā kopš patvaļīgās būvniecības konstatēšanas brīža novērst patvaļīgās būvniecības radītās  sekas, savukārt jautājums par īpašuma tiesībām uz strīdus palīgēkām nekādā veidā neietekmē adresātiem noteikto pienākumu, un aicināja līdz 2026.gada 18.martam labprātīgi novērst patvaļīgās būvniecības radītās sekas. 

[2] Iesniedzēja vērsās administratīvajā tiesā ar sūdzību par iestādes atteikumu pagarināt administratīvā akta labprātīgas izpildes termiņu.

[3] Administratīvās rajona tiesas tiesnesis iesniedzējas sūdzību vērtēja kā pieteikumu ar 2026.gada 29.janvāra lēmumu atteica to pieņemt, pamatojoties uz Administratīvā procesa likuma 191.panta pirmās daļas 1.punktu (lieta nav izskatāma administratīvā procesa kārtībā).
Tiesnesis atzina, ka pēc būtības iesniedzējas mērķis ir pārskatīt spēkā stājušos un vairs neapstrīdamu administratīvo aktu (izpildāmo lēmumu) daļā par tajā noteikto patvaļīgas būvniecības novēršanas pienākuma labprātīgas izpildes termiņu. Tomēr Administratīvā procesa likums neparedz atsevišķu pieteikuma veidu izpildāmajā lēmumā noteiktā termiņa pārskatīšanai. Iebildumus pret izpildes termiņu iesniedzēja varēja izteikt izpildāmā lēmuma apstrīdēšanas un pārsūdzēšanas procesā. 
Minētais termiņš ir noteikts materiāltiesiska, nevis procesuāltiesiska pienākuma veikšanai. Līdz ar to nav pamata uz pienākuma – patvaļīgās būvniecības radīto seku novēršanas – labprātīgas izpildes termiņu attiecināt Administratīvā procesa likuma 47.pantā paredzēto termiņa pagarināšanu procesuālo pienākumu veikšanai.
Konkrētajā gadījumā nav konstatējami arī likumā paredzētie apstākļi administratīvā procesa uzsākšanai no jauna, tāpēc nav pamata pieteikumu uzskatīt par sūdzību, kura iesniegta Administratīvā procesa likuma 87.panta piektajā daļā paredzētajā kārtībā.

[4] Iesniedzēja par Administratīvās rajona tiesas tiesneša lēmumu iesniedza blakus sūdzību, kurā norāda, ka tiesā bija iesniegusi sūdzību par iestādes atteikumu pagarināt termiņu, kas tiesai bija jāizskata saskaņā ar Administratīvā procesa likuma 48.pantu. Tiesnesis nepamatoti iesniegto sūdzību ir uzskatījis par pieteikumu un noteicis samaksāt valsts nodevu par to.

Motīvu daļa

[bookmark: _Hlk132882721][5] Tiesnesis pārsūdzētajā lēmumā pareizi norādījis, ka izpildāmajā lēmumā noteiktais termiņš patvaļīgās būvniecības radīto seku novēršanai ir administratīvā akta sastāvdaļa, un tas vairs nav pārskatāms, jo administratīvais akts ir stājies spēkā un kļuvis neapstrīdams. Šim termiņam ir materiāltiesiska daba un tas nav procesuālais termiņš, uz kuru varētu tikt attiecināti Administratīvā procesa likuma noteikumi par procesuālo termiņu pagarināšanu (47. un 48.pants). 
Līdz ar to Jūrmalas valstspilsētas administrācijas atteikums pagarināt administratīvā akta labprātīgas izpildes termiņu nav pārsūdzams Administratīvā procesa likuma 48.panta trešās daļas kārtībā un iesniedzējas sūdzība ir acīmredzami nepieļaujama. 

[6] Pamatots ir blakus sūdzības iebildums, ka tiesnesis kļūdaini iesniedzējas sūdzību par iestādes atteikumu pagarināt termiņu faktiski pārformulējis par pieteikumu un noteicis samaksāt valsts nodevu par pieteikumu par lietas ierosināšanu tiesā. 
Pieņemot pieteikumu, pieteikuma priekšmets ir jānosaka atbilstoši pieteicēja gribai, kura secināma no pieteikuma satura kopumā, pat ja pieteikuma lūguma daļā prasījums ir norādīts neprecīzi vai neatbilstoši Administratīvā procesa likuma 184.pantā norādītajiem pieteikuma priekšmetiem (sk., piemēram, Senāta 2007.gada 21.decembra lēmuma lietā Nr. SKA-760/2007, A42606407, 6.punktu, Senāta 2007.gada 12.decembra lēmuma lietā Nr. SKA-710/2007, A42284606, 7.punktu). Proti, tiesa interpretē pieteikumā ietverto prasījumu tā, kā to atbilstoši likuma normām būtu formulējis saprātīgs pieteicējs. Šajā sakarā būtiski ir noskaidrot mērķi, ko persona, vēršoties tiesā, ir vēlējusies sasniegt.
[bookmark: _Hlk135762221]Tiesneša centieni izprast pieteicēja patieso mērķi un atbilstoši tam formulēt pieteikuma priekšmetu vispārīgi atbilst administratīvo tiesu judikatūrā no privātpersonas tiesību ievērošanas principa atvasinātajam saprātīgā pieteicēja principam (piemēram, Senāta 2008.gada 6.maija sprieduma lietā Nr. SKA-142/2008, A42254705, 10.punkts, 2014.gada 3.aprīļa lēmuma lietā Nr. SKA-261/2014, 8.punkts). Tomēr, šādi rīkojoties, tiesnesim vienmēr jāapzinās, ka tiesas interpretācijai par pieteicēja prasījumu ir jāatbilst pieteicēja mērķim pēc būtības un tā nedrīkst nonākt pretrunā ar pieteicēja gribu (Senāta 2023.gada 5.decembra lēmuma lietā Nr. SKA-973/2023, A420163023, 7.punkts).
Tiesnesis lēmumā secināja, ka iesniedzējas mērķis ir panākt izpildāmajā lēmumā noteiktā termiņa pārskatīšanu, un pamatoti norādīja, ka konkrētajā lietā tas būtu sasniedzams, vienīgi uzsākot no jauna administratīvo procesu lietā atbilstoši Administratīvā procesa likuma 87.panta noteikumiem. Pareizs ir arī tiesneša secinājums, ka uz šāda termiņa pārskatīšanu nevar attiecināt ne procesuālā termiņa pagarināšanas kārtību, ne arī vēršanos tiesā ar atsevišķu pieteikumu, izsakot iebildumus pret termiņu, kas noteikts neapstrīdamā administratīvajā aktā. Tomēr vienlaikus tiesnesis iesniedzējas sūdzību pārformulējis par pieteikumu, par kuru maksājama valsts nodeva, pretstatā sūdzībām Administratīvā procesa likuma 48.panta trešās daļas vai 87.panta piektās daļas kārtībā, par kurām valsts nodeva nav jāmaksā. Šādai tiesneša rīcībai trūkst pamatojuma. Tas, ka persona iesniedz nepieļaujamu (atsakāmu) sūdzību, nav iemesls šādu sūdzību aplūkot kā pieteikumu.
Jāņem vērā, ka tiesai ir jāievēro Administratīvā procesa likuma 184.pantā norādītie pieļaujamie pieteikuma priekšmeti arī pārformulēšanas gadījumā. No tiesneša lēmuma nav saprotams, kāda veida pieteikumu tiesnesis bija domājis, pārformulējot iesniedzējas sūdzību un pēc tam arī atsakot tāda pieteikuma pieņemšanu kā neatbilstošu administratīvā procesa kārtībai. Pie šādiem apstākļiem tiesnesis ir nepamatoti noteicis iesniedzējai samaksāt valsts nodevu. 

[7] Rezumējot minēto, tiesnesis iesniedzējas sūdzību ir kļūdaini atzinis par pieteikumu. Tāpēc pārsūdzētais tiesneša lēmums ir atceļams un jautājums par sūdzības virzību ir nododams Administratīvajai rajona tiesai jaunai izskatīšanai.

Rezolutīvā daļa

Pamatojoties uz Administratīvā procesa likuma 323.panta pirmās daļas 2.punktu un 324.panta pirmo daļu, Senāts

nolēma

atcelt Administratīvās rajona tiesas tiesneša 2026.gada 29.janvāra lēmumu un nodot jautājumu par sūdzības virzību jaunai izskatīšanai Administratīvajai rajona tiesai;
atmaksāt [pers. A] drošības naudu 15 euro.

Lēmums nav pārsūdzams.raksts)	(paraksts)

